钦定古今图书集成/明伦汇编/官常典/第776卷 > 杜轸
## 钦定古今图书集成/明伦汇编/官常典/第776卷 > 杜轸

按《晋书》本传，“轸字超宗，蜀郡成都人也。父雄，绵竹令。
轸师事谯周，博涉经书，州辟不就，为郡功曹史。时邓
艾至成都，轸白太守曰：‘今大军来征，必除旧布新，明
府宜避之，此全福之道也’。太守乃出。艾果遣其参军
牵弘自之郡。弘问轸前守所在，轸正色对曰：‘前守达
去就之机，辄自出官舍，以俟君子’。”弘器之，命复为功
曹，轸固辞。察孝廉，除建宁令。导以德政，风化大行，夷
夏悦服。秩满将归，群蛮追送赂遗甚多，轸一无所受，
去如初至。又除池阳令，为雍州十一郡最，百姓生为
立祠，得罪者无怨言。累迁尚书郎。轸博闻广涉，奏议
驳论，多见施用。时涪人李骧亦为尚书郎，与轸齐名每有论议，朝廷莫能逾之，号“蜀有二郎。”轸后拜犍为
太守，甚有声誉。当迁，会病卒，年五十一。子毗。毗字长
基，州举秀才。成都王颖辟大将军掾，迁尚书郎，参大
傅军事。及洛阳覆没，毗南渡江，王敦表为益州刺史，
将与宜都太守柳纯共图白帝。杜弢遣军要毗，遂遇
害。毗弟秀，字彦颖，为罗尚主簿，州没，为氐贼李骧所
得，欲用为司马，秀不受，见害。毗次子歆举秀才。